Nesër vizitojnë Tiranën dy zyrtarët e lartë të KE-së, Barroso dhe Rehn
Temat kryesore që pritet të trajtohen - ritmi i reformave, shteti ligjor, lufta kundër krimit të organizuar dhe korrupsioni
Nesër, Jose Manuel Barroso, pasuesi i zoti Prodit do të asistojë në siglimin e tekstit të marrëveshjes që ndryshe përfaqëson mbylljen e bisedimeve. Barroso dhe Komisioneri për Zgjerimin Olli Rehn do të jenë në Tiranë, si pjesë e turneut rajonal të ndërmarrë këto ditë në Ballkan. Komisioneri Rehn do të jetë ai që do të siglojë faqen e parë të lënë bosh në tekstin e marrëveshjes, së bashku me Ministrin e Jashtëm Besnik Mustafaj. Teksti u siglua javën që shkoi në Tiranë nga Ministrja e Integrimit, Arenca Trashani dhe kryenegociatori europian Reinhard Priebe. Fillimisht, ishte menduar që kjo të bëhej nga kryeministri Sali Berisha, por këto ditë u dhe ndryshimi i protokollit për shkak të faktit se Olli Rehn nuk përfaqëon nivelin e një kryetari qeverie. Ndonëse e shkurtër, vizita e presidentit të Komisionit Europian, nuk do të lërë jashtë temat kryesore që pritet të trajtohen të cilat në linja të përgjithshme janë përmbledhur në termat e ritmit të reformave, shtetit ligjor, luftës kundër krimit të organizuar dhe korrupsionit. Në axhendën e presidentit Barroso është shtuar edhe çështja e mediave pas debateve të hapura kohët fundit lidhur me ligjin e ri të qeverisë për televizionet që shkrinë Këshillin Kombëtar të Radio Televizioneve dhe Këshillin Drejtues të Radiotelevizionit publik. Në një deklaratë për mediat shqiptare Presidenti i Komisionit tha se ai do të shprehej rreth këtij debati pasi të kishte komunikuar me autoritetet shqiptare. Megjithatë, ai saktësoi se pavarësia e mediave është në mënyrë evidente një kusht absolut për të patur raporte besimi e progresi në rrugën evropiane. Presidenti Barroso duke vlerësuar ecurinë e Shqipërisë, ka shpjeguar megjithatë, se vendit i mbetet shumë shumë punë për të bërë dhe se nënshkrimi i marrëveshjes duhej të kuptohej edhe si një gjest kompromisi nga ana e Komisionit Evropian.//lk